Orbán ellentmondott Matolcsynak
Orbán Viktor szerint a gazdasági növekedéssel minden rendben, a pénzügyi egyensúllyal viszont vannak problémák. Matolcsy György szerint a helyzet épp fordított. A 2015-ös költségvetésbõl nem látszik, hogy bármelyikük céljai megvalósulnának.
Orbán Viktor miniszterelnök szerint a gazdasági növekedéssel minden rendben, errõl beszélt péntek reggel a Kossuth Rádióban. Ugyanakkor a költségvetés pénzügyi helyzetét problémásnak látja, mert több a kiadás, mint a bevétel. A miniszterelnök nullás büdzsét szeretne, a cél az, hogy "ne költsünk többet, mint amennyit keresünk".

Matolcsy szerint fordítva van

Két nappal korábban Matolcsy György, a Nemzeti Bank elnöke ezzel szemben azt nyilatkozta, a pénzügyi egyensúly fenntartható, azzal nincsen probléma. Viszont ebbõl nem következik automatikusan tartós és dinamikus gazdasági növekedés. A magyar gazdaságban jelenleg nincsenek meg a tartós növekedés feltételei. Errõl egyébként a jegybankelnök szerint az örökölt korlátozó tényezõk, az államadósság, a gazdasági környezet és a bankok tehetnek.

A költségvetés nem lesz nullás

A beterjesztett költségvetésbõl nem látszik, hogy a miniszterelnök vagy a jegybankelnök céljai megvalósulnának 2015-ben. Igaz, a nullás költségvetés nem is rövidtávú cél. A kormányfõ úgy fogalmazott, szeretné ha néhány éven belül Magyarország elmondhatná, hogy a költségvetése nem mínusszal kezdõdik, hanem legalább nulla. A büdzsé jövõre tehát nem lesz nullás, a kormány 2,4 százalékos hiánnyal számol, és az elmúlt évek tapasztalatai alapján menet közben ezt még tovább lazíthatják, amíg 3 százalék alatt marad (efölött Magyarország ellen újraindítanák az uniós túlzottdeficit-eljárást).

Mi lesz az államadóssággal?

Az MNB elnöke szerint a növekedés egyik legnagyobb gátja a magas államadósság, és azt is megmondta, hogyan kellene drasztikusan csökkenteni. Azt a pénzt, amit a büdzsé az alacsony alapkamaton és az uniós támogatásokból finanszírozott beruházások adójából nyer, célzottan adósságcsökkentésre kellene fordítani. A 2015-ös költségvetésbõl nem látszik, hogy a kormány ilyen határozott és célzott adósságcsökkentésre készülne.
gazdasági növekedés bankszektor költségvetés 2015 államadósság Orbán Viktor MNB Matolcsy György